ธนชาตคาดดอกเบี้ยนิ่งแนะพักเงิน
บลจ.ธนชาต แนะพักเงินในกองทุนพันธบัตรรัฐ คุ้มครองเงินต้น 6 เดือน รอตลาดหุ้นนิ่ง หลังคาดดอกเบี้ยทรงตัว
4 ต.ค. 2554

บลจ.ธนชาต แนะพักเงินในกองทุนพันธบัตรรัฐ คุ้มครองเงินต้น 6 เดือน รอตลาดหุ้นนิ่ง หลังคาดดอกเบี้ยทรงตัว
นายสุรธีร์ กิตติวรวงศ์ ผู้ช่วยกรรมการผู้จัดการ บริษัท หลักทรัพย์จัดการกองทุน (บลจ.) ธนชาต กล่าวว่า ปัจจุบันตลาดทุนมีความผันผวนสูงจากความกังวลในปัญหาหนี้ภาครัฐของยุโรป และความไม่แน่ใจในผลของ Operation Twist ของสหรัฐอเมริกา ทำให้นักลงทุนต่างประเทศมีการถอนเงินลงทุนจากตลาดหุ้นทั่วโลก หันมาถือเงินสดในรูปเหรียญสหรัฐมากขึ้น 
“ดังนั้น ในช่วงที่รอให้สถานการณ์การเงินชัดเจนและเพื่อไม่ให้เสียโอกาสในการลงทุน นักลงทุนควรแบ่งเงินบางส่วนมาลงทุนในกองทุนตราสารหนี้แบบมีกำหนดระยะเวลา เพราะคาดว่าดอกเบี้ยจะทรงตัวในช่วงสั้น” นายสุรธีร์ กล่าว
ทั้งนี้ บลจ.ธนชาต ขอเสนอขายกองทุนจำนวน 2 กองทุน ระหว่างวันที่ 4-10 ต.ค. 2554 คือ กองทุนเปิดธนชาตพันธบัตรรัฐคุ้มครองเงินต้น 7 (TGOV 7) รอบการลงทุนประมาณ 6 เดือน และสามารถลงทุนได้ต่อเนื่องประมาณ 6 เดือนต่อรอบ ผลตอบแทนประมาณ 3.35% ต่อปี ลงทุนในพันธบัตรภาครัฐประมาณ 99.90% และลงทุนในเงินฝากธนาคารพาณิชย์ประมาณ 0.10% ผลตอบแทนรวมของตราสารประมาณ 3.5380% ต่อปี โดยมีประมาณการค่าใช้จ่ายกองทุน 0.1880% ต่อปี 
กองทุนเปิดธนชาตตราสารหนี้ 23 (TFIX 23) ระยะเวลาการลงทุนประมาณ 3 เดือน ผลตอบแทนประมาณ 3.35% ต่อปี ลงทุนในตราสารหนี้ระยะสั้นภาคเอกชนและธนาคารในประเทศประมาณ 99.90% และลงทุนในเงินฝากธนาคารพาณิชย์ 0.10% ผลตอบแทนรวมของตราสารประมาณ 3.6548% ต่อปี โดยมีประมาณการค่าใช้จ่ายกองทุน 0.3048% ต่อปี